32005D0303
L 097/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 март 2005 година
относно невключването на технически крезол, дихлорофен, имазаметабенз, казугамицин и полиоксин в приложение I към Директива 91/414/ЕИО на Съвета и оттеглянето на разрешенията за продукти за растителна защита, съдържащи тези вещества
(нотифицирано под номер С(2005) 975)
(текст от значение за ЕИП)
(2005/303/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
Член 8, параграф 2 от Директива 91/414/ЕИО предвижда, че дадена държава-членка може, в рамките на 12 години, считано от датата на нотифицирането на споменатата директива, да разрешава пускането на пазара на своята територия на продукти за растителна защита, съдържащи активни вещества, които не са изброени в приложение I към упоменатата директива, които се продават на пазарите ѝ две години след нотифицирането на споменатата директива, при условие че тези вещества постепенно се изследват в рамките на работна програма.
(2)
Регламент (ЕО) № 451/2000 на Комисията (2) и Регламент (ЕО) № 1490/2002 на Комисията (3) определят подробни правила за изпълнението на втория и третия етап на работната програма, посочена в член 8, параграф 2 от Директива 91/414/ЕИО. За активните вещества, за които нотифициращият орган не е изпълнил задълженията си по упоменатите регламенти, не се извършва проверка за пълнота или оценка на досието. За техническия крезол, дихлорофен, имазаметабенз, казугамицина и полиоксина или не са представени пълни досиета, или нотифициращият орган е заявил, че досиетата няма да бъдат представени в рамките на определения срок. В резултат на това, въпросните активни вещества не следва да бъдат включени в приложение I към Директива 91/414/ЕИО и държавите-членки следва да оттеглят разрешенията за продуктите за растителна защита, съдържащи тези вещества.
(3)
За активните вещества, за които е определен само кратък срок за предварителното известяване за оттегляне на разрешението за продукти за растителна защита, съдържащи тези вещества, е целесъобразно да се предвиди гратисен период за обезвреждането, съхраняването, пускането на пазара и употребата на съществуващите запаси, който да не надвишава 12 месеца, за да се позволи употребата на съществуващите запаси само за още един период на вегетация. В случай на предоставяне на по-дълъг срок за предварителното уведомяване, този период може да бъде скъсен и да изтича в края на периода на вегетация.
(4)
За дихлорофена, имазаметабенза, казугамицина и полиоксина е представена информация, която е обработена от Комисията съвместно с експертите на държавата-членка и показва, че е необходимо да продължи употребата на веществата, за които става въпрос. В такива случаи следва да се предвидят временни мерки, за да се създадат алтернативи.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Техническият крезол, дихлорофенът, имазаметабензът, казугамицинът и полиоксинът не се включват в приложение I към Директива 91/414/ЕИО.
Член 2
Държавите-членки гарантират, че:
1.
Разрешенията за продукти за растителна защита, съдържащи крезол, дихлорофен, имазаметабенз, казугамицин или полиоксин, се оттеглят в срок до 30 септември 2005 г.
2.
От 15 април 2005 г. за продуктите за растителна защита, съдържащи крезол, дихлорофен, имазаметабенз, казугамицин или полиоксин, не се дават или подновяват разрешения съгласно дерогацията, предвидена по член 8, параграф 2 от Директива 91/414/ЕИО.
3.
Чрез дерогация от точка 1 държавите-членки, изброени в колона Б от приложението, могат да запазят разрешенията за продуктите за растителна защита, съдържащи вещества, изброени в колона А, за употребите, изброени в колона В от въпросното приложение, в срок до 30 юни 2007 г., за да се даде възможност за разработването на ефикасна алтернатива на веществата, за които става въпрос.
Държавите-членки, които използват дерогацията, предвидена в първата алинея, гарантират спазването на следните условия:
а)
продължителна употреба се допуска само доколкото тя не причинява вредно въздействие върху здравето на хората и животните и неприемливо въздействие върху околната среда;
б)
продуктите за растителна защита, които остават на пазара след 30 септември 2005 г., се етикетират повторно, за да се спазят условията за ограничена употреба;
в)
за намаляване на евентуалните рискове се налагат всички подходящи мерки за смекчаване на риска;
г)
сериозно се търсят алтернативи на упоменатите употреби.
4.
Заинтересованите държави-членки нотифицират Комисията за приетите от тях мерки за прилагането на точка 3, и по-специално за действията, предприети в съответствие с букви от а) до г), в срок до 31 март 2005 г.
Член 3
Когато е даден гратисен период от държавата-членка в съответствие с член 4, параграф 6 от Директива 91/414/ЕИО, той е възможно най-краткият.
Когато разрешенията се отменят в съответствие с член 2, параграф 1 до 30 септември 2005 г., срокът изтича не по-късно от 30 септември 2006 г.
Когато разрешенията се отменят в съответствие с член 2, параграф 3 до 30 юни 2007 г., срокът изтича не по-късно от 31 декември 2007 г.
Член 4
Адресати на настоящото решение са държавите-членки.
Съставено в Брюксел на 31 март 2005 година.